Conville Primêr se 'spokies' spook pienk | George Herald
Conville Primêr se 'spokies' spook pienk
Thursday, 24 October 2013, 06:00
Ralton Pienaar (in pienk, agter die tjek) en Cindy Gribble (in bruin), twee vrywilligers van Kansa, het die onderwysers se geld ontvang van Devinia Hannes, die dryfkrag agter die hele fondsinsameling.
GEORGE NUUS - Die personeel van die Conville Primêre Skool het in Oktober 'n R50-nootlegging gehou en so R1 000 vir die Kankervereniging ingesamel.
Hulle is almal deel van die 'Spokie'-projek by die skool waarvolgens elke personeellid aan die begin van die kwartaal 'n kollega se naam trek en dan met spesiale geleenthede soos verjaarsdae of tydens moeilike tye by hom/haar sal spook met 'n geskenkie of woorde van bemoediging.
Die personeellede vind eers aan die einde van elke kwartaal uit wie by hom/haar gespook het. Vandeesmaand sweef daar voortdurend pienk 'spokies' op die skoolterrein rond, siende dat die personeel vir borskankerbewustheid pienk dra.
Volgens Helen Thomas, gemeenskapsmobiliseerder van Kansa, word donasies vir 'n groot verskeidenheid dienste gebruik:
Ongeveer 1 500 persone wat met kanker leef, word dwarsoor die Suid-Kaap en Klein Karoo versorg.
Daar word een maal per jaar borsondersoekklinieke op elk van die 25 dorpe in die streek gehou.
Hulpmiddels word gratis aan kankerpasiënte verskaf. Elke dorp het sy eie hulpmiddelbank wat Kansa opgebou het en in stand hou. Dit sluit in rystoele, matrasse, hospitaalbeddens, bedpanne, pynbeheerpompies, ens.
'n Pruik- en prostesebank word vanuit die George- en Oudtshoorn-kantore bedryf om hierdie hulpmiddels gratis aan pasiënte beskikbaar te stel. Tydelike en permanente prosteses word aangehou in verskillende groottes om dit vir vroue maklik te maak met die passing daarvan by die kantoor.
Gesondheidsprogramme om gemeenskappe toe te lig en bewus te maak van die voorkoming en vroeë opsporing van kanker, word oor die hele jaar in die 25 dorpe aangebied. Enkele voorbeelde hiervan is Kansa se borskanker-stapbyeenkomste, die Toktokkie-veldtog waar inligting van deur tot deur vesprei word asook hulle Sonslim-veldtog wat gedurende die feesseisoen plaasvind om die voorkoming van velkanker te bevorder.
Aangesien daar holisties na die pasiënt gekyk word, word elke gesin wat deur kanker geraak word, van professionele advies voorsien oor hoe om emosionele en fisiese uitdagings wat met kanker gepaardgaan, die hoof te bied.
Nuwe vrywilligers word gewerf, gekeur en opgelei om Kansa se missie uit te voer, en voortdurende opleiding word verskaf aan die bykans 1 000 bestaande vrywilligers in die streek.
'Ons bring jou die nuutste George | Tuinroete nuus'
Read more about: conville primêr spokies spook
Posted on: 06:00 Thu, 24 October 2013